ভূক্তভোগী পরিবার ও স্থানীয়রা জানায়, মঙ্গলবার সকাল থেকে সিটি করপোরেশনের জয়দেবপুর থানার পোড়াবাড়ি এলাকায় বনবিভাগের জমিতে থাকা মাদ্রাসার জমিসহ পাশের জমি মেপে সীমানা পিলার দেয়া হচ্ছিল। সীমানা পিলার দেয়ার সময় স্থানীয় লোকজনের কিছু জমিও দখল করে নিচ্ছিল। ঘটনাস্থলে দখলকারীদের পক্ষে জয়দেবপুর থানার এসআই রাজিব শেখের নেতৃত্বে একদল পুলিশ সকাল থেকে অবস্থান নেয়ায় স্থানীয় লোকজনের মধ্যে আতঙ্ক ছড়িয়ে যায়। বাধা দিতে সাহস দেখায়নি তারা। এ খবর পেয়ে মাইটিভির গাজীপুর প্রতিনিধি আব্দুল হামিদ ঘটনাস্থলে যান। এসময় মোবাইল ফোনে ঘটনাস্থলের ছবি তোলার কারণ জিজ্ঞাসা করে পুলিশ ওই সাংবাদিকের মোবাইল ফোন সেট কেড়ে নেয় এবং তার হাতে হাতকড়া লাগিয়ে এলোপাথারি মারধর করে। এ ঘটনা দেখে স্থানীয় লোকজন জড়ো হয়ে পুলিশকে ঘিরে ধরে হামিদের মোবাইল ফোন ফিরিয়ে দিতে এবং তাকে ছেড়ে দেয়ার দাবি জানায়। এ নিয়ে হট্টগোল সৃষ্টি হলে মোবাইল ফোনটি ফিরিয়ে দিয়ে পুলিশ লাঠিপেটা করে এবং কয়েক রাউন্ড ফাঁকা গুলি ছোড়ে। এসময় পুলিশের পিটুনিতে পাঁচজন আহত হয়।